‹‹ህወሓት ከተመሰረተ ጀምሮ ሕግ ሳያከብር የኖረ ድርጅት ነው››አቶ ጎይቶም ፀጋዬ የአረና ምክትል ሊቀመንበርና የመድረክ ሥራ አስፈፃሚ አባል
አዲስ አበባ፡- ህወሓት ከተመሰረተበት ጊዜ ጀምሮ ሕግ ሲጥስ የኖረ ድርጅት መሆኑንና በአሁኑ ወቅትም ለአገር ሰላም መደፍረስ ምክንያት የሆኑ ህገወጥ ተግባራትን እያከናወነ መሆኑን የአረና ፓርቲ ምክትል ሊቀመንበርና የመድረክ ስራ አስፈፃሚ አባል አቶ ጎይቶም ፀጋዬ አስታወቁ።  የአረና ፓርቲ ምክትል ሊቀመንበርና የመድረክ ሥራ አስፈፃሚ አባል አቶ ጎይቶም ፀጋዬ ለአዲስ ዘመን ጋዜጣ እንዳስታወቁት፤ ህወሓት ከተመሰረተ ጊዜ ጀምሮ እስካሁን ድረስ ህግ በመጣስና የጥቂቶችን አምባገነንነት በማንገስ የኖረ ድርጅት ነው። ይህም ህዝቡ የነፃነትን አየር እንዳይተነፍስ ብሎም ከህወሓት ተቃራኒ የቆመውን ሁሉ በጠላትነት ፈርጆ እንዲሰለፍ አድርገውታል።  ለዚህም በ1993 ዓ.ም በድርጅቱ የነበረው መከፋፈል ዋነኛ ማሳያ መሆኑን ያስታወሱት አቶ ጎይቶም፤ በወቅቱ የድርጅቱ ህገ ደንብ በጣሰ መልኩ ምላተ ጉባኤው ባልተሟላበት ሁኔታ ፍትሃዊነት እንዲሰፍን የተሟገቱ አባላት እንዲባረሩ መደረጉን ጠቁመዋል። « በድርጅቱ መሃል ሰፋሪ የሚባል ነገር የለም» ያሉት ምክትል ሊቀመንበሩ፤ አመራሮቹን የማይደግፍ ሁሉ በጠላትነት የሚፈረጅበት አሰራር ያለው አምባገነን አስተሳሰብ የሰፈነበት ፓርቲ መሆኑን አስገንዝበዋል።  አረና ሲቋቋም ትግራይ ከሁለት ፓርቲ በላይ መሸከም አትችልም፤ ክፍፍል ያመጣል ተብሎ ከፍተኛ ተቃውሞ ደርሶባቸው እንደነበርም ተናግረዋል። «በተለይም የቀድሞ ጠቅላይ ሚኒስትር በአንድ መድረክ ላይ አንድ እንስራ ከተሰነጠቀ ዳግመኛ እንደማያለግለው ሁሉ ተጨማሪ ፓርቲ መኖር በትግራይ ህዝብ መከፈፋልን የሚያመጣ በማለት ህዝቡ ፈፅሞ ሌላ አማራጭ እንዳያስብ አድርገውታል» ብለዋል።  ይህ አስተሳሰብ ዛሬም ድረስ በከፍተኛ ደረጃ የተንሰራፋ ከመሆኑም በላይ ህገመንግስቱ ያስቀመጠውን በነፃነት የመተዳደር መብት የሚጥሱ ተግባራት እንደሚ ፈፀሙ ጠቁመዋል። ይህም ድርጅቱ ራሱ ያፀደቀውን ህገመንግስት እንኳ የማያከብር መሆኑን ትክክለኛ ማሳያ መሆኑን አስገንዝበዋል።  እንደ አቶ ጎይቶም ማብራሪያ፤ የድርጅቱ ኢ-ፍትሃዊ አስተሳሰብ በክልሉ ነግሶ እንዲቆይ በክልሉ ያሉ ሚዲያዎች ከፍተኛ አስተዋፅኦ አበርክተዋል። በክልል ደረጃም ሆነ በትግራይ ህዝብ ስም የተቋቋሙ አብዛኞቹ ሚዲያዎች ከህወሓት አመራሮች የሚሰጣቸውን የሃሰት ሪፖርቶች ተቀብለው የፕሮፖጋንዳ ስራዎችን በህዝቡ ላይ የሚያሰርፁ ናቸው።  የዜናም ሆነ የትንታኔ አቅጣጫዎቻቸው የጋዜጠኝ ነትን መርሆን ያልተከተሉና ከውግንና ያልፀዱ ከመሆና ቸውም ባሻገር፣ ህዝቡን ውዥንብር ውስጥ ከተውታል። ሚዲያዎቹ የሚያቀርቧቸው ተንታኞችና ባለሙያዎችም የህውሃትን አቋም ብቻ የሚያራምዱ ለህዝብ ጥቅም ያልቆሙ እንደሆኑም አመልክተዋል ። ሚዲያዎቹ በሌላ ብሄርና በፌዴራል መንግስት የተሰሩ ስራዎችን ህፀፅ በማውጣት ላይ የተጠመዱ መሆናቸውን አቶ ጎይቶም ጠቅሰው፣ ይህም የክልሉ መንግስት ያለበትን ክፍትት አይቶ ለህዝቡ ትክክለኛ ዴሞክራሲ እንዳያሰፍን ምክንያት መሆናቸው አስገንዝበዋል።  በገለልተኛ ተቋም የተመሰረቱ የውጭና የአገር አቀፍ ሚዲያዎችም ቢሆኑ በህወሓት አመራሮች የሚደርስባቸውን ዱላና ዛቻ በመፍራት የትግራይ ህዝብ ያለበትን ጫና በገሃድ የማያወጡ መሆናቸውን አብራርተዋል። «በትግራይ ያሉና የውጭና በፌዴራል ደረጃ ያሉ ሚዲያዎችም ከህወሓት አባላት ጋር ቅርበት ከሌላቸው ምንም አይነት መረጃ የማያገኙ በመሆኑና በቤተሰባቸውና በራሳቸው ላይ ችግር የሚደርስባቸው በመሆኑ በፍፁም ሚዛናዊ ዘገባ ማካሄድ አይችሉም» በማለት ተናግረዋል።  በሌላ በኩል ህወሓት በትግራይ ክልል የተቋቋሙ ፓርቲ አባላትን እያሳደደ ከመንግስት ስራ እያፈናቀለና ኢሰባዊ ድርጊት እየፈፀመ ባለበት በዚህ ወቅት ምርጫ መካሄድ አለበት ብሎ መሞገቱ ተገቢ አለመሆኑን አቶ ጎይቶም አንስተዋል።  ህወሓት በክልሉ ነፃና ዴሞክራሲያዊ ተቋም ሳይመሰርት እንዲሁም ለዚህ ምንም አይነት ዝግጅት ባላደረገበት ሁኔታ ምርጫ ይካሄድ ማለቱ የራሱን ችግር ለመሸፈን የሚያደርገው ግርግር እንደሆነ አቶ ጎይቶም አስረድተዋል። በዚህ ረገድ ፓርቲያቸው በትግራይ ያለው ኢ-ዴሞክራሲያዊ ተግባር እስካልቆመና ምቹ ሁኔታዎች እስካልተከናወኑ ድረስ ምርጫ መካሄድ የለበትም በማለት ለምርጫ ቦርድ በተደጋጋሚ ማመልከቱን ተናግረዋል።  «ለይስሙላ የሚደረግ ምርጫም ሆነ የሚያስከፍለው ዋጋ ለህወሓትም ሆነ ለሌላውም ከፍተኛ ነው» ያሉት አቶ ጎይቶም፤ በሌላ በኩል ህገመንግስቱን በመጣስ የሚደረጉ የጉልበት እንቅስቃሴዎች ከፍተኛ ኪሳራዎች የሚያስከትሉ እንዳይሆኑ ያላቸውን ስጋት ተናግረዋል። በዚህ ረገድ ህውሓት አገሪቱን ወደ ጦርነት የሚከት ተግባር ይከተላል የሚል እምነት ባይኖራቸውም ሁኔታዎች ወደእዛ እንዳያመሩ ውስጡን እንዲፈትሽ አሳስበዋል።አዲስ ዘመን ግንቦት 10/2012ማህሌት አብዱል